Γνώμη της Ευρωπαϊκής Κεντρικής Τράπεζας

της 16ης Ιουνίου 2000

κατόπιν αιτήματος του Συμβουλίου της Ευρωπαϊκής Ένωσης δυνάμει του άρθρου 123 παράγραφος 5 της συνθήκης για την ίδρυση της Ευρωπαϊκής Κοινότητας σχετικά με προτάσεις για τη θέσπιση τριών κανονισμών του Συμβουλίου για την τροποποίηση του κανονισμού (ΕΚ) αριθ. 974/98 για την εισαγωγή του ευρώ, του κανονισμού (ΕΚ) αριθ. 1103/97 σχετικά με ορισμένες διατάξεις που αφορούν την εισαγωγή του ευρώ και του κανονισμού (ΕΚ) αριθ. 2866/98 σχετικά με τις τιμές μετατροπής του ευρώ και των νομισμάτων των κρατών μελών που υιοθετούν το ευρώ

(CON/00/12)

(2000/C 177/06)

1. Στις 7 Ιουνίου 2000 η Ευρωπαϊκή Κεντρική Τράπεζα (ΕΚΤ) έλαβε αίτημα του Συμβουλίου της Ευρωπαϊκής Ένωσης να εκφέρει τη γνώμη της σχετικά με προτάσεις της Επιτροπής των Ευρωπαϊκών Κοινοτήτων (COM(2000) 346 τελικό της 30ής Μαΐου 2000) για τη θέσπιση τριών κανονισμών του Συμβουλίου για την τροποποίηση του κανονισμού (ΕΚ) αριθ. 974/98 για την εισαγωγή του ευρώ (εφεξής καλούμενου "κανονισμός IΙ"), του κανονισμού (ΕΚ) αριθ. 1103/97 σχετικά με ορισμένες διατάξεις που αφορούν την εισαγωγή του ευρώ (εφεξής καλούμενου "κανονισμός II") και του κανονισμού (ΕΚ) αριθ. 2866/98 σχετικά με τις τιμές μετατροπής του ευρώ και των νομισμάτων των κρατών μελών που υιοθετούν το ευρώ (εφεξής καλούμενου "κανονισμός III"), αντίστοιχα.

2. Η αρμοδιότητα της ΕΚΤ να διατυπώνει τη γνώμη της βασίζεται στο άρθρο 123 παράγραφος 5 της συνθήκης περί ιδρύσεως της Ευρωπαϊκής Κοινότητας (εφεξής καλούμενης "συνθήκη"). Σύμφωνα με το άρθρο 17.5, πρώτη πρόταση, του εσωτερικού κανονισμού της Ευρωπαϊκής Κεντρικής Τράπεζας, η παρούσα γνώμη της ΕΚτ εκδόθηκε από το διοικητικό συμβούλιο της ΕΚΤ.

3. Η ΕΚΤ επισημαίνει ότι τα τρία σχέδια κανονισμού του Συμβουλίου θα εγκριθούν από το Συμβούλιο της Ευρωπαϊκής Ένωσης μόνο εφόσον το τελευταίο αποφασίσει ότι η Ελλάδα πληροί τις απαραίτητες προϋποθέσεις για την υιοθέτηση του ενιαίου νομίσματος και ότι καταργείται με ισχύ από την 1η Ιανουαρίου 2001, η παρέκκλιση για την Ελλάδα. Προκειμένου να διευκολύνει τη λήψη της εν λόγω απόφασης, η ΕΚΤ δημοσίευσε, το Μάιο του 2000, έκθεση για τη σύγκλιση, σύμφωνα με το άρθρο 122 παράγραφος 2 της συνθήκης.

4. Λόγω της σχέσης συμπληρωματικότητας που συνδέει τα τρία σχέδια κανονισμού του Συμβουλίου, η ΕΚΤ υποστηρίζει την ταυτόχρονη έναρξη του ισχύος του συνόλου αυτών, την 1η Ιανουαρίου 2001.

5. Η ΕΚΤ υποστηρίζει ένθερμα τις προτάσεις κανονισμού I και κανονισμού II, στόχος των οποίων είναι η διασφάλιση της εξ ολοκλήρου εφαρμογής, στην Ελλάδα, των δύο κανονισμών του Συμβουλίου, οι οποίοι αποτελούν μέρος του νομικού πλαισίου του ευρώ και επί των οποίων είχε ζητηθεί η γνώμη(1) του Ευρωπαϊκού Νομισματικού Ιδρύματος, προκατόχου της ΕΚΤ - κανονισμός (ΕΚ) αριθ. 974/98 του Συμβουλίου, της 3ης Μαΐου 1998 για την εισαγωγή του ευρώ(2) και κανονισμός (ΕΚ) αριθ. 1103/97 του Συμβουλίου σχετικά με ορισμένες διατάξεις που αφορούν της εισαγωγή του ευρώ(3).

6. Ως αποτέλεσμα της τροποποίησης του άρθρου 2 του κανονισμού (ΕΚ) αριθ. 974/98, καθίσταται αναγκαία η τροποποίηση της παραπομπής του άρθρου 1, τέταρτη περίπτωση, του κανονισμού (ΕΚ) αριθ. 974/98, οι δε λέξεις "δεύτερη πρόταση" πρέπει να αντικατασταθούν από τις λέξεις "τρίτη πρόταση". Εναλλακτικό τρόπο αντιμετώπισης του ζητήματος θα αποτελούσε η χρήση άνω τελείας μεταξύ της πρώτης και της δεύτερης προτεινόμενης πρότασης, στην παράγραφο 2 το άρθρου 1 του κανονισμού 1.

7. Το άρθρο 9 του κανονισμού (ΕΚ) αριθ. 974/98 ορίζει ότι τα τραπεζογραμμάτια και τα κέρματα τα εκφρασμένα σε εθνικές νομισματικές μονάδες διατηρούν την ιδιότητα του νομίμου χρήματος που είχαν εντός των εδαφικών τους ορίων κατά την προηγούμενη της ημέρας έναρξης ισχύος του κανονισμού (ΕΚ) αριθ. 974/98. Για λόγους συνέπειας προς το καθεστώς των κρατών μελών που υιοθέτησαν το ευρώ την 1η Ιανουαρίου 1999 και σαφήνειας από νομική άποψη, είναι ίσως προτιμητέο, στην περίπτωση της Ελλάδας, να αναφερθεί ρητά ότα τα εκφρασμένα στην εθνική νομισματική μονάδα τραπεζογραμμάτια και κέρματα διατηρούν την ιδιότητα του νομίμου χρήματος που έχουν εντός των εδαφικών της ορίων κατά την προηγούμενη της ημέρας υιοθέτησης του ευρώ από την Ελλάδα, ήτοι την 31η Δεκεμβρίου 2000. Αυτό θα δικαιολογούσε κάποια τροποποίηση του προαναφερθέντος άρθρου 9.

8. Η ΕΚΤ υποστηρίζει ένθερμα την πρόταση κανονισμού III, στόχος του οποίου είναι να καθορίσει αμετάκλητα την τιμή μετατροπής μεταξύ του ευρώ και της δραχμής στο επίπεδο της κεντρικής ισοτιμίας της δραχμής εντός του μηχανισμού συναλλαγματικών ισοτιμιών (ΜΣΙ II), ήτοι 1 ευρώ = 340,750 δραχμές. Η ΕΚΤ δεν φέρει καμία αντίρρηση ως προς την έκδοση του κανονισμού αρκετούς μήνες πριν από την πραγματική υιοθέτηση του ευρώ από την Ελλάδα. Με την εσωμάτωσή της σε έναν κανονισμό, ο οποίος έχει γενική ισχύ και είναι νομικώς δεσμευτικός στο σύνολό του, διασφαλίζεται ότι η τιμή μετατροπής της δραχμής, όπως και οι τιμές μετατροπής των νομισμάτων των άλλων συμμετεχόντων κρατών μελών, ισχύει άμεσα για όλες τις νομικές πράξεις που αναφέρονται στο νόμισμα της Ελλάδας από 1ης Ιανουαρίου 2001.

9. Η παρούσα γνώμη δημοσιεύεται στην Επίσημη Εφημερίδα των Ευρωπαϊκών Κοινοτήτων.

Φραγκφούρτη, 16 Ιουνίου 2000.

Ο πρόεδρος της ΕΚΤ

Willem F. Duisenberg

(1) ΕΕ C 205 της 5.7.1997, σ. 18.

(2) ΕΕ L 139 της 11.5.1998, σ. 1.

(3) ΕΕ L 162 της 19.6.1997, σ. 1.